På Bornholm er det nærmest blevet et ritual, at »man skal over«. Sådan lyder talemåden i hvert fald hos de fleste unge, når man spørger dem om, hvor de ser sig selv om fem år.

»Vi ved bare, at vi skal over. De fleste på gymnasiet har en fornemmelse af, at de skal til København«, forklarer Julie Marie Møller Olsen.

Hun er 17 år og har netop fået læseferie i 2. g på Rønne Gymnasium. Julie er vokset op i Bornholms næststørste by, Nexø, og når hun ikke læser op til alle sine årsprøver, langer hun som nu rundstykker og kanelsnegle over disken i byens bageri.